title: Provedbena uredba Vijeća (EU) 2021/587 od 12. travnja 2021. o provedbi Uredbe (EU) br. 359/2011 o mjerama ograničavanja protiv određenih osoba, subjekata i tijela s obzirom na stanje u Iranu

text:
                  13.4.2021

                  HR

                  Službeni list Europske unije

                  L 125/1

         PROVEDBENA UREDBA VIJEĆA (EU) 2021/587
         od 12. travnja 2021.
         o provedbi Uredbe (EU) br. 359/2011 o mjerama ograničavanja protiv određenih osoba, subjekata i tijela s obzirom na stanje u Iranu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 359/2011 od 12. travnja 2011. o mjerama ograničavanja protiv određenih osoba, subjekata i tijela s obzirom na stanje u Iranu (1), a posebno njezin članak 12. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 12. travnja 2011. donijelo Uredbu (EU) br. 359/2011.

                     (2)

                     Na temelju preispitivanja Odluke Vijeća 2011/235/ZVSP (2) Vijeće je odlučilo da bi mjere ograničavanja navedene u toj odluci trebalo produljiti do 13. travnja 2022.

                     (3)

                     Jedna osoba uvrštena na popis u Prilogu I. Uredbi (EU) br. 359/2011 preminula je te bi unos za tu osobu trebalo ukloniti iz tog Priloga. Vijeće je zaključilo i da bi unose u vezi s 34 osobe i jednim subjektom iz Priloga I. Uredbi (EU) br. 359/2011 trebalo ažurirati.

                     (4)

                     Uredbu (EU) br. 359/2011 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog I. Uredbi (EU) br. 359/2011 mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 12. travnja 2021.

                  Za Vijeće

                  Predsjednica

               A. P. ZACARIAS

            (1)  SL L 100, 14.4.2011., str. 1.

            (2)  Odluka Vijeća 2011/235/ZVSP od 12. travnja 2011. o mjerama ograničavanja protiv određenih osoba i subjekata s obzirom na stanje u Iranu (SL L 100, 14.4.2011., str. 51.).

            PRILOG
            Prilog I. Uredbi (EU) br. 359/2011 („Popis fizičkih i pravnih osoba, subjekata i tijela iz članka 2. stavka 1.”) mijenja se kako slijedi:

                        1.

                        unos 16. (za HADDADA Hassana (također poznat kao Hassan ZAREH DEHNAVI) na popisu pod naslovom „Osobe” briše se;

                        2.

                        unosi za sljedeće 34 osobe i jedan subjekt zamjenjuju se sljedećim:
                        Osobe

                                    Ime

                                    Identifikacijski podaci

                                    Razlozi

                                    Datum uvrštenja na popis

                                    „1.

                                    AHMADI- MOQADDAM Esmail

                                    Mjesto rođenja: Teheran (Iran)
                                    Datum rođenja: 1961.
                                    Spol: muški

                                    Bivši viši savjetnik za sigurnosna pitanja načelnika Glavnog stožera oružanih snaga. Ravnatelj iranske Nacionalne policije od 2005. do početka 2015. Usto i ravnatelj iranske Kiberpolicije (uvrštena na popis) od siječnja 2011. do početka 2015. Snage pod njegovim zapovjedništvom provodile su brutalne napade na mirne prosvjednike te su provele nasilan noćni napad na studentske domove Sveučilišta u Teheranu 15. lipnja 2009. Bivši zapovjednik iranskog stožera za podršku jemenskom narodu.

                                    12.4.2011.

                                    4.

                                    FAZLI Ali

                                    Spol: muški
                                    Čin: brigadni general

                                    Bivši voditelj Učilišta za kadete Imam Hossein (2018.–lipanj 2020.) Bivši zamjenik zapovjednika snaga Basija (2009.–2018.), voditelj odjela Seyyed al-Shohada u okviru IRGC-a u pokrajini Teheran (do veljače 2010.). Odjel Seyyed al-Shohada nadležan je za sigurnost u pokrajini Teheran i odigrao je ključnu ulogu u brutalnom gušenju prosvjeda 2009.

                                    12.4.2011.

                                    8.

                                    MOTLAGH Bahram Hosseini

                                    Spol: muški

                                    Član nastavnog osoblja Sveučilišta Imam Hossein (Čuvari revolucije). Bivši voditelj Vojnog učilišta za izobrazbu zapovjednog osoblja i osoblja glavnog stožera (DAFOOS). Bivši voditelj odjela Seyyed al-Shohada u okviru IRGC-a u pokrajini Teheran. Odjel Seyyed al-Shohada imao je ključnu ulogu u organiziranju gušenja prosvjeda 2009.

                                    12.4.2011.

                                    11.

                                    RAJABZADEH Azizollah

                                    Spol: muški

                                    Zapovjednik stožera gradskog reda od 2014. Bivši voditelj Teheranske organizacije za ublažavanje katastrofa (2010.–2013.). Kao načelnik teheranske policije do siječnja 2010., bio je odgovoran za nasilne policijske napade na prosvjednike i studente. Kao zapovjednik snaga za izvršavanje zakonodavstva u širem Teheranu bio je najviše rangirana osoba optužena za zlostavljanja u centru za pritvor Kahrizak u prosincu 2009.

                                    12.4.2011.

                                    15.

                                    DORRI-NADJAFABADI Ghorban-Ali

                                    Mjesto rođenja: Najafabad (Iran)
                                    Datum rođenja: 3.12.1950.
                                    Spol: muški

                                    Član Skupštine stručnjaka i predstavnik vrhovnog vođe u („središnjoj”) pokrajini Markazi, na čelu Vrhovnog upravnog suda. Iranski glavni javni tužitelj do rujna 2009. i bivši ministar za obavještajnu djelatnost tijekom Khatamijeva predsjedništva. Kao iranski glavni javni tužitelj nakon prvih postizbornih prosvjeda naredio je i nadzirao montirane sudske procese u okviru kojih su optuženicima uskraćena njihova prava i pravo na odvjetnika.

                                    12.4.2011.

                                    19.

                                    JAFARI-DOLATABADI Abbas

                                    Mjesto rođenja: Yazd (Iran)
                                    Datum rođenja: 1953.
                                    Spol: muški

                                    Savjetnik Vrhovnog disciplinskog suda za suce od 29. travnja 2019. Bivši glavni javni tužitelj u Teheranu (kolovoz 2009.–travanj 2019.). Dolatabadijev ured optužio je velik broj prosvjednika, uključujući pojedince koji su sudjelovali u prosvjedima u prosincu 2009. u Noći Ašure. Naredio je zatvaranje Karroubijeva ureda u rujnu 2009. i uhićenje više reformističkih političara, a u lipnju 2010. zabranio je dvije reformističke političke stranke. Njegov je ured optužio prosvjednike za „Muharebeh”, odnosno„ mržnju prema Bogu”, za što je predviđena smrtna kazna, a osuđenima na smrtnu kaznu uskratio je zakonito postupanje. Njegov je ured također uzeo za metu i zatvarao reformiste, aktiviste za ljudska prava i predstavnike medija kao dio šireg zatiranja političke oporbe.
                                    U listopadu 2018. izvijestio je medije da će četvero aktivista iranske nacionalnosti koji su se borili za zaštitu okoliša biti optuženo za „sijanje propasti na zemlji”, što je optužba za koju se izriče smrtna kazna.

                                    12.4.2011.

                                    21.

                                    MOHSENI-EJEI Gholam-Hossein

                                    Mjesto rođenja: Ejiyeh (Iran)
                                    Datum rođenja: oko 1956.
                                    Spol: muški

                                    Član Vijeća za primjerenost. Iranski glavni javni tužitelj od rujna 2009. do 2014. Bivši zamjenik predsjednika i glasnogovornik pravosudnih tijela. Bivši ministar za obavještajnu djelatnost tijekom izbora 2009. Dok je bio ministar za obavještajnu djelatnost tijekom izbora 2009. obavještajci pod njegovim zapovjedništvom bili su odgovorni za zatvaranje, mučenje i iznuđivanje lažnih svjedočanstava pod pritiskom od stotina aktivista, novinara, disidenata i reformističkih političara. Osim toga, političke su ličnosti prisilili na lažna svjedočanstva pod neizdrživim ispitivanjem, koja su uključivala mučenje, zlostavljanje, ucjene i prijetnje članovima obitelji.

                                    12.4.2011.

                                    22.

                                    MORTAZAVI Said

                                    Mjesto rođenja: Meybod, Yazd (Iran)
                                    Datum rođenja: 1967.
                                    Spol: muški

                                    Na čelu sustava socijalne skrbi od 2011. do 2013. Teheranski glavni javni tužitelj do kolovoza 2009. Kao glavni javni tužitelj Teherana izdao je opći nalog koji je upotrijebljen za zatvaranje stotina aktivista, novinara i studenata. U siječnju 2010. parlamentarnom istragom utvrđena je njegova izravna odgovornost za zadržavanje trojice pritvorenika koji su potom umrli u pritvoru. Razriješen je dužnosti u kolovozu 2010. nakon istrage koju su provela iranska pravosudna tijela o njegovoj ulozi u smrti trojice muškaraca koji su na njegov nalog pritvoreni nakon izbora.
                                    Iranske su vlasti u studenome 2014. službeno priznale njegovu ulogu u smrti pritvorenikâ. Iranski sud 19. kolovoza 2015. oslobodio ga je optužaba povezanih s mučenjem i smrću trojice mladića u centru za pritvor Kahrizak 2009. Osuđen na zatvorsku kaznu 2017. i pušten na slobodu u rujnu 2019.

                                    12.4.2011.

                                    27.

                                    ZARGAR Ahmad

                                    Spol: muški

                                    Sudac Vrhovnog suda i predsjednik Revolucionarnog suda u Teheranu. Vođa „Organizacije za očuvanje ćudoređa”. Bivši sudac 2. podružnice Posebnog suda za gospodarsku korupciju. Bivši sudac u 36. podružnici Žalbenog suda u Teheranu.
                                    Potvrdio je dugotrajne zatvorske i smrtne kazne protiv prosvjednika.

                                    12.4.2011.

                                    33.

                                    ABBASZADEH-MESHKINI Mahmoud

                                    Spol: muški

                                    Zastupnik u Parlamentu od veljače 2020. Bivši savjetnik iranskog Visokog vijeća za ljudska prava (do 2019.). Bivši tajnik Visokog vijeća za ljudska prava. Bivši guverner pokrajine Ilam. Bivši politički direktor u Ministarstvu unutarnjih poslova. Kao voditelj Odbora iz članka 10. Zakona o aktivnostima političkih stranaka i skupina bio je zadužen za izdavanje odobrenja za prosvjede i druga javna događanja te registraciju političkih stranaka.
                                    U 2010. suspendirao je aktivnosti dviju reformističkih političkih stranaka povezanih s Mousavijem – Islamske iranske fronte za sudjelovanje i Organizacije mudžahedina islamske revolucije. Od 2009. sustavno i neprestano zabranjuje sva nevladina okupljanja i time uskraćuje ustavno pravo na prosvjed, što dovodi do brojnih uhićenja mirnih prosvjednika, koja su protivna pravu na slobodu okupljanja.
                                    Također je 2009. oporbi uskratio dozvolu za ceremoniju žalovanja za ubijenima u prosvjedima zbog predsjedničkih izbora.

                                    10.10.2011.

                                    34.

                                    AKBARSHAHI Ali-Reza

                                    Spol: muški

                                    Bivši glavni direktor iranskog Stožera za kontrolu narkotika (također poznat kao Sjedište za suzbijanje narkotika). Bivši zapovjednik teheranske policije. Policijske snage pod njegovim su vodstvom izvansudski primjenjivale silu nad osumnjičenima tijekom uhićenja i istražnog pritvora. Teheranska policija također je umiješana u racije u studentskim domovima Teheranskog sveučilišta u lipnju 2009., kada su, prema podacima povjerenstva iranskog parlamenta (Madžlisa), pripadnici policije i snaga Basij ozlijedili više od 100 studenata. Do 2018. bio je načelnik željezničke policije.

                                    10.10.2011.

                                    36.

                                    AVAEE Seyyed Ali-Reza (također poznat kao AVAEE Seyyed Alireza, AVAIE Alireza)

                                    Mjesto rođenja: Dezful (Iran)
                                    Datum rođenja: 20.5.1956.
                                    Spol: muški

                                    Ministar pravosuđa. Bivši direktor ureda za posebne istrage. Zamjenik ministra unutarnjih poslova i voditelj javnog registra do srpnja 2016. Savjetnik Disciplinskog suda za suce od travnja 2014. Bivši predsjednik pravosudnih tijela u Teheranu. Kao predsjednik pravosudnih tijela u Teheranu bio je odgovoran za kršenja ljudskih prava, proizvoljna uhićenja, uskraćivanje pravâ zatvorenicima i velik broj pogubljenja.

                                    10.10.2011.

                                    39.

                                    GANJI Mostafa Barzegar

                                    Spol: muški

                                    Glavni direktor inspekcijskog nadzora i evaluacije uspješnosti sudova od lipnja 2020. Bivši glavni javni tužitelj u Qomu (2008.–2017.) i bivši ravnatelj Glavne uprave za zatvore. Bio je odgovoran za proizvoljno pritvaranje i zlostavljanje desetaka prijestupnika u Qomu. Sudjelovao je u teškom kršenju prava na zakonito postupanje, što je doprinijelo pretjeranoj i sve češćoj primjeni smrtne kazne te naglom porastu broja pogubljenja 2009. i 2010.

                                    10.10.2011.

                                    40.

                                    HABIBI Mohammad Reza

                                    Spol: muški

                                    Predsjednik Vrhovnog suda u Isfahanu. Bivši javni tužitelj u Isfahanu. Bivši voditelj ureda Ministarstva pravosuđa u Yazdu. Bivši zamjenik javnog tužitelja u Isfahanu. Sudjelovao je u postupcima u kojima je optuženicima uskraćeno pravo na pošteno suđenje, primjerice Abdollahu Fathiju, koji je pogubljen u svibnju 2011. nakon što je Habibi tijekom suđenja u ožujku 2010. ignorirao Fathijevo pravo na saslušanje i njegove probleme s psihičkim zdravljem. Stoga je sudjelovao u teškom kršenju prava na zakonito postupanje, što je doprinijelo naglom porastu broja pogubljenja 2011.

                                    10.10.2011.

                                    41.

                                    HEJAZI Mohammad

                                    Mjesto rođenja: Isfahan (Iran)
                                    Datum rođenja: 1956.
                                    Spol: muški

                                    Od 2020. zamjenik zapovjednika snaga Quds u okviru IRGC-a zbog reorganizacije njezina zapovjednog lanca nakon ubojstva generala Qasema Soleimanija. Kao general IRGC-a imao je važnu ulogu u zastrašivanju iranskih „neprijatelja” i u prijetnjama njima. Bivši čelnik Korpusa Sarollah IRGC-a u Teheranu i bivši čelnik snaga Basij, imao je središnju ulogu u postizbornoj represiji nad prosvjednicima 2009.

                                    10.10.2011.

                                    44.

                                    JAZAYERI Massoud

                                    Spol: muški
                                    Čin: brigadni general

                                    Savjetnik za kulturu načelnika združenog stožera iranskih oružanih snaga od travnja 2018. U okviru združenog vojnog stožera iranskih oružanih snaga brigadni general Massoud Jazayeri bio je zamjenik načelnika stožera za kulturne i medijske poslove (također poznat kao glavni stožer za obavješćivanje o državnoj sigurnosti). Kao zamjenik načelnika stožera aktivno je sudjelovao u gušenju prosvjeda 2009. U intervjuu za list Kayhan izjavio je da su mnogi prosvjednici u Iranu i inozemstvu identificirani i da će se s njima obračunati kada za to dođe pravi trenutak.
                                    Otvoreno je pozivao na suzbijanje predstavništava stranih masovnih medija i iranske oporbe. Od vlade je 2010. zatražio da donese strože zakone protiv Iranaca koji surađuju sa stranim medijima.

                                    10.10.2011.

                                    45.

                                    JOKAR Mohammad Saleh

                                    Mjesto rođenja: Yazd (Iran)
                                    Datum rođenja: 1957.
                                    Spol: muški

                                    Zastupnik u parlamentu za pokrajinu Yazd. Bivši zamjenik načelnika za parlamentarne poslove Revolucionarne garde. Od 2011. do 2016. parlamentarni zastupnik za pokrajinu Yazd i član Parlamentarnog odbora za nacionalnu sigurnost i vanjsku politiku. Bivši zapovjednik studentskih snaga Basij. U toj je ulozi aktivno sudjelovao u gušenju prosvjeda i indoktrinaciji djece i mladih kako bi se nastavilo suzbijanje slobode govora i neslaganja. Kao član Parlamentarnog odbora za nacionalnu sigurnost i vanjsku politiku javno je podupirao zatiranje oporbe vladi.

                                    10.10.2011.

                                    46.

                                    KAMALIAN Behrouz (također poznat kao Hackers Brain, Behrooz_Ice)

                                    Mjesto rođenja: Teheran (Iran)
                                    Datum rođenja: 1983.
                                    Spol: muški

                                    Voditelj kiberskupine „Ashiyaneh” povezane s iranskim režimom. Organizaciju za digitalnu sigurnost „Ashiyaneh”, koju je osnovao Behrouz Kamalian, odgovorna je za intenzivne kibernapade na protivnike i reformiste u Iranu, kao i na strane institucije. Rad Kamalianove organizacije „Ashiyaneh” doprinio je zatiranju oporbe koje je provodio režim i u okviru kojeg su počinjena brojna teška kršenja ljudskih prava 2009. I Kamalian i kiberskupina „Ashiyaneh” nastavili su svoje aktivnosti barem do siječnja 2020.

                                    10.10.2011.

                                    47.

                                    KHALILOLLAHI Moussa (također poznat kao KHALILOLLAHI Mousa, ELAHI Mousa Khalil)

                                    Mjesto rođenja: Tabriz (Iran)
                                    Datum rođenja: 1963.
                                    Spol: muški

                                    Javni tužitelj u Tabrizu od 2010. do 2019. Sudjelovao je u predmetu Sakineha Mohammadi-Ashtianija te je sudjelovao u teškim kršenjima prava na zakonito postupanje.

                                    10.10.2011.

                                    48.

                                    MAHSOULI Sadeq (također poznat kao MAHSULI Sadeq)

                                    Mjesto rođenja: Oroumieh (Iran)
                                    Datum rođenja: 1959. ili 1960.
                                    Spol: muški

                                    Zamjenik glavnog tajnika Fronta Paydari (Front islamske stabilnosti). Bivši savjetnik bivšeg predsjednika Mahmouda Ahmadinejada, bivši član Vijeća za primjerenost i bivši zamjenik predsjednika Fronte ustrajnosti. Ministar socijalne skrbi i socijalne sigurnosti od 2009. do 2011. Ministar unutarnjih poslova do kolovoza 2009. Kao ministar unutarnjih poslova Mahsouli je bio nadležan za sve policijske snage, sigurnosne agente Ministarstva unutarnjih poslova i agente u civilu. Snage pod njegovim zapovjedništvom odgovorne su za napade na studentske domove Teheranskog sveučilišta 14. lipnja 2009. i mučenja studenata u podrumu Ministarstva (zloglasna podrumska etaža 4). Drugi prosvjednici teško su zlostavljani u centru za pritvor Kahrizak kojim je upravljala policija pod nadzorom Mahsoulija.

                                    10.10.2011.

                                    53.

                                    TALA Hossein (također poznat kao TALA Hosseyn)

                                    Mjesto rođenja: Teheran (Iran)
                                    Datum rođenja: 1969.
                                    Spol: muški

                                    Gradonačelnik Eslamshahra. Bivši zastupnik u iranskom parlamentu. Bivši glavni guverner („Farmandar”) pokrajine Teheran do rujna 2010. Bio je odgovoran za intervenciju policijskih snaga te stoga za suzbijanje prosvjeda. U prosincu 2010. primio je nagradu zbog svoje uloge u represiji poslije izbora.

                                    10.10.2011.

                                    54.

                                    TAMADDON Morteza (također poznat kao: TAMADON Morteza)

                                    Mjesto rođenja: Shahr Kord-Isfahan (Iran)
                                    Datum rođenja: 1959.
                                    Spol: muški

                                    Bivši voditelj Vijeća za javnu sigurnost pokrajine Teheran. Bivši glavni guverner IRGC-a pokrajine Teheran. U svojstvu guvernera i voditelja Vijeća za javnu sigurnost pokrajine Teheran snosio je opću odgovornost za sve represivne aktivnosti koje je IRGC poduzimao u pokrajini Teheran, među ostalim za suzbijanje političkih prosvjeda od lipnja 2009. Trenutačno član uprave Tehnološkog sveučilišta Khajeh Nasireddin Tusi.

                                    10.10.2011.

                                    60.

                                    HOSSEINI Dr. Mohammad (također poznat kao: HOSSEYNI Dr. Seyyed Mohammad, Seyed, Sayyed i Sayyid)

                                    Mjesto rođenja: Rafsanjan, Kerman (Iran)
                                    Datum rođenja: 23.7.1961.
                                    Spol: muški

                                    Savjetnik bivšeg predsjednika Mahmouda Ahmadinejada i glasnogovornik radikalne političke frakcije stranke YEKTA. Ministar kulture i islamskog usmjeravanja (2009.–2013.). Bivši član IRGC-a, sudjelovao je u represiji nad novinarima.

                                    10.10.2011.

                                    63.

                                    TAGHIPOUR Reza

                                    Mjesto rođenja: Maragheh (Iran)
                                    Datum rođenja: 1957.
                                    Spol: muški

                                    Zastupnik u 11. sazivu iranskog parlamenta (izborna jedinica Teherana). Član Vrhovnog vijeća za kiberprostor. Bivši vijećnik Gradskog vijeća Teherana. Bivši ministar za informiranje i komunikacije (2009.–2012.).
                                    Kao ministar za informiranje bio je jedan od vodećih dužnosnika zaduženih za cenzuriranje i nadzor internetskih aktivnosti kao i za sve vrste komunikacija (osobito mobilnih telefona). Pri ispitivanju političkih pritvorenika ispitivači se koriste njihovim osobnim podacima, poštom i komunikacijama. U nekoliko navrata nakon predsjedničkih izbora 2009. i tijekom uličnih prosvjeda bile su prekinute mobilne veze i opcija slanja tekstualnih poruka, satelitski TV kanali bili su ometani, a internet na nekim lokacijama isključen ili barem usporen.

                                    23.3.2012.

                                    65.

                                    LARIJANI Sadeq

                                    Mjesto rođenja: Najaf (Irak)
                                    Datum rođenja: 1960. ili kolovoz 1961.
                                    Spol: muški

                                    Imenovan voditeljem Vijeća za primjerenost 29. prosinca 2018. Bivši voditelj pravosudnih tijela (od 2009. do 2019.). Voditelj pravosudnih tijela treba dati suglasnost i odobriti svaku kaznu za qisas (odmazda), hodoud (zločin protiv Boga) i ta’zirat (zločin protiv države). To obuhvaća presude za koje se izriče smrtna kazna, bičevanje i amputacije. U tom je pogledu osobno odobrio brojne smrtne kazne u suprotnosti s međunarodnim normama, uključujući kamenovanja, vješanja, pogubljenja maloljetnika i javna pogubljenja kao što su slučajevi u kojima su zatvorenici obješeni s mostova pred tisućama ljudi. Stoga je doprinio velikom broju pogubljenja. Također je dopustio tjelesna kažnjavanja kao što su amputacije i kapanje kiseline u oči osuđenika. Od kada je Sadeq Larijani preuzeo dužnost znatno se povećao broj proizvoljnih uhićenja političkih zatvorenika, boraca za ljudska prava i pripadnika manjina. Sadeq Larijani također snosi odgovornost za sustavna kršenja prava na pravedno suđenje u okviru iranskog pravosuđa.

                                    23.3.2012.

                                    66.

                                    MIRHEJAZI Ali

                                    Spol: muški

                                    Pripadnik je bliskog kruga osoba oko vrhovnog vođe, jedan od odgovornih za planiranje suzbijanja prosvjeda koje se provodi od 2009. te povezan s odgovornima za suzbijanje prosvjeda.
                                    Također je bio odgovoran za planiranje suzbijanja javnih nemira u prosincu 2017./2018. i studenome 2019.

                                    23.3.2012.

                                    67.

                                    SAEEDI Ali

                                    Spol: muški

                                    Voditelj Ureda za političku ideologiju vrhovnog vođe. Bivši predstavnik vrhovnog vođe za Pasdaran (1995. – 2020.) nakon što je čitavu karijeru proveo u vojsci, konkretno u obavještajnoj službi Pasdarana. Ta službena funkcija čini ga ključnom osobom za prijenos naredbi iz ureda Vođe represivnom aparatu Pasdarana.

                                    23.3.2012.

                                    69.

                                    MORTAZAVI Seyyed Solat

                                    Mjesto rođenja: Farsan, pokrajina Tchar Mahal-o-Bakhtiari (jug), Iran
                                    Datum rođenja: 1967.
                                    Spol: muški

                                    Od 16. rujna 2019. voditelj podružnice za nekretnine Zaklade Mostazafan kojom izravno upravlja vrhovni vođa Khamenei. Direktor teheranske podružnice Zaklade Astan Qods Razavi do studenoga 2019. Bivši gradonačelnik Mashhada, drugog po veličini grada u Iranu, u kojemu se redovito izvršavaju javna pogubljenja. Bivši zamjenik ministra unutarnjih poslova za politička pitanja, imenovan 2009. U tom je svojstvu bio odgovoran za represiju nad osobama koje su javno branile svoja legitimna prava, uključujući pravo na slobodu izražavanja. Poslije je imenovan predsjednikom Iranskog izbornog odbora za parlamentarne izbore 2012. i za predsjedničke izbore 2013.

                                    23.3.2012.

                                    73.

                                    FARHADI Ali

                                    Spol: muški

                                    Zamjenik voditelja Inspektorata za pravna pitanja i javnu inspekciju Ministarstva pravosuđa u Teheranu. Bivši javni tužitelj u Karaju. Odgovoran je za teška kršenja ljudskih prava, među ostalim za kazneni progon na suđenjima na kojima je izrečena smrtna kazna. U regiji Karaj zabilježen je velik broj pogubljenja dok je on bio javni tužitelj.

                                    23.3.2012.

                                    79.

                                    RASHIDI AGHDAM Ali Ashraf

                                    Spol: muški

                                    Bivši upravitelj zatvora Evin (2012. – 2015.). Dok je obnašao tu dužnost uvjeti u zatvoru su se pogoršali, a u izvješćima se navodilo sve lošije postupanje prema zatvorenicima. U listopadu 2012. devet zatvorenica započelo je štrajk glađu prosvjedujući zbog kršenja njihovih prava i zbog nasilnog postupanja zatvorskih čuvara.

                                    12.3.2013.

                                    82.

                                    SARAFRAZ Mohammad (Dr.) (također poznat kao Haj-agha Sarafraz)

                                    Mjesto rođenja: Teheran (Iran)
                                    Datum rođenja: oko 1963.
                                    Mjesto boravka: Teheran
                                    Spol: muški

                                    Bivši član Vrhovnog vijeća za kiberprostor. Bivši predsjednik Radiotelevizije Islamske Republike Iran (IRIB) (2014.–2016.). Bivši voditelj televizijskih mreža IRIB-a World Service i Press TV, odgovoran za sve odluke u vezi s programom. Blisko povezan s državnim sigurnosnim aparatom. Pod njegovim je vodstvom Press TV, zajedno s IRIB-om, surađivao s iranskim sigurnosnim službama i javnim tužiteljima radi emitiranja prisilnih priznanja pritvorenikâ, uključujući priznanje iransko-kanadskog novinara i redatelja Maziara Baharija u tjednoj emisiji „Iran Today”. Neovisni regulator za radiodifuziju OFCOM kaznio je Press TV u Ujedinjenoj Kraljevini sa 100 000  GBP zbog prikazivanja Baharijevog priznanja 2011. snimljenog u zatvoru dok je Bahari bio pod prisilom. Sarafraz je stoga povezan s kršenjem prava na zakonito postupanje i pošteno suđenje.

                                    12.3.2013.

                                    84.

                                    EMADI Hamid Reza (također poznat kao Hamidreza Emadi)

                                    Mjesto rođenja: Hamedan (Iran)
                                    Datum rođenja: oko 1973.
                                    Mjesto boravka: Teheran
                                    Mjesto rada: sjedište Press TV-a, Teheran
                                    Spol: muški

                                    Urednik središnje redakcije Press TV-a. Bivši viši producent Press-TV-a.
                                    Odgovoran za produkciju i prikazivanje iznuđenih priznanja pritvorenika, među ostalim novinara, političkih aktivista te pripadnika kurdske i arapske manjine, čime je kršio međunarodno priznata prava na pošteno suđenje i zakonito postupanje. Neovisni regulator za radiodifuziju OFCOM kaznio je Press TV u Ujedinjenoj Kraljevini sa 100 000  GBP zbog prikazivanja iznuđenog priznanja iransko-kanadskog novinara i redatelja Maziara Baharija 2011., snimljenog u zatvoru dok je Bahari bio pod prisilom. Nevladine organizacije izvijestile su o dodatnim slučajevima televizijskih prijenosa iznuđenih priznanja prikazanih na Press TV-u. Emadija se stoga povezuje s kršenjem prava na zakonito postupanje i pošteno suđenje.

                                    12.3.2013.

                                    86.

                                    MUSAVI-TABAR Seyyed Reza

                                    Mjesto rođenja: Jahrom (Iran)
                                    Datum rođenja: 1964.
                                    Spol: muški

                                    Bivši voditelj Revolucionarnog tužiteljstva u Shirazu. Odgovoran za nezakonita uhićenja i loše postupanje prema političkim aktivistima, novinarima, borcima za ljudska prava, bahaistima i zatvorenicima savjesti, koje se zlostavljalo, mučilo, ispitivalo te kojima je uskraćen pristup odvjetnicima i zakonito postupanje. Musavi-Tabar potpisivao je sudske naloge u zloglasnom Centru za zadržavanje br. 100 (zatvor za muškarce), uključujući nalog za trogodišnje zadržavanje bahaističke zatvorenice Rahe Sabet u samici.

                                    12.3.2013.

                                    87.

                                    KHORAMABADI Abdolsamad

                                    Spol: muški

                                    Zamjenik direktora za sudski nadzor (od 13. listopada 2018.). Bivši voditelj „Komisije za utvrđivanje primjera kažnjivog sadržaja”, vladine organizacije koja je zadužena za cenzuru na internetu i kiberkriminalitet. Pod njegovim vodstvom Komisija je definirala „kiberkriminalitet” nizom nejasnih kategorija kojima se kriminalizira stvaranje i objavljivanje sadržaja koji režim smatra neprimjerenim. Bio je odgovoran je za represiju i blokadu brojnih oporbenih stranica, elektroničkih novina, blogova, stranica nevladinih organizacija koje se bave ljudskim pravima te Googlea i Gmaila od rujna 2012. On i Komisija aktivno su doprinijeli smrti u pritvoru blogera Sattara Beheshtija u studenome 2012. Komisija koju je on vodio tako je izravno bila odgovorna za sustavna kršenja ljudskih prava, posebno zabranjivanjem i filtriranjem internetskih stranica za javnost te povremeno potpunim onemogućivanjem pristupa internetu.

                                    12.3.2013.”;

                              Subjekti

                                    Ime

                                    Identifikacijski podaci

                                    Razlozi

                                    Datum uvrštenja na popis

                                    „1.

                                    Kiberpolicija

                                    Mjesto rada: Teheran (Iran)
                                    Internetske stranice: http://www.cyberpolice.ir

                                    Iranska kiberpolicija, osnovana u siječnju 2011., jedinica je Policije Islamske Republike Iran, kojoj je na čelu Vahid Majid. Od svojeg osnivanja do početka 2015. na čelu Kiberpolicije bio je Esmail Ahmadi-Moqaddam (naveden na popisu). Ahmadi-Moqaddam naglasio je da će se Kiberpolicija baviti antirevolucionarnim i disidentskim skupinama koje su 2009. iskoristile društvene mreže na internetu kako bi potaknule prosvjede protiv ponovnog izbora predsjednika Mahmouda Ahmadinejada. Kiberpolicija je u siječnju 2012. izdala nove smjernice za internetske kafiće, prema kojima su korisnici dužni dati osobne informacije koje će vlasnici kafića čuvati šest mjeseci, kao i evidenciju internetskih stranica koje su posjetili. Pravilima se također od vlasnika kafića zahtijeva da instaliraju kamere televizije zatvorenog kruga, odnosno videonadzor, i snimke čuvaju šest mjeseci. Na temelju tih novih pravila mogu nastati kontrolne knjige kojima se vlasti mogu koristiti kako bi ušle u trag aktivistima ili bilo kojoj osobi koju se smatra prijetnjom nacionalnoj sigurnosti.
                                    Iranski mediji u lipnju 2012. izvijestili su da će Kiberpolicija početi provoditi oštre mjere protiv virtualnih privatnih mreža (VPN-a). Kiberpolicija je 30. listopada 2012. bez naloga uhitila blogera Sattara Beheshtija zbog „djela protiv nacionalne sigurnosti na društvenim mrežama i Facebooku”. Beheshti je na svojem blogu kritizirao iransku vladu. Beheshti je 3. studenoga 2012. pronađen mrtav u svojoj zatvorskoj ćeliji, a vjeruje se da su ga službe Kiberpolicije mučile do smrti. Kiberpolicija je odgovorna za brojna uhićenja administratora skupina na Telegramu u vezi s prosvjedima diljem zemlje u studenome 2019.

                                    12.3.2013.”


title: Provedbena uredba Komisije (EU) 2021/589 оd 9. travnja 2021. o 320. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da’esh) i Al-Qaidom

text:
                  13.4.2021

                  HR

                  Službeni list Europske unije

                  L 125/13

         PROVEDBENA UREDBA KOMISIJE (EU) 2021/589
         оd 9. travnja 2021.
         o 320. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da’esh) i Al-Qaidom
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 881/2002 od 27. svibnja 2002. o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da’esh) i Al-Qaidom (1), a posebno njezin članak 7. stavak 1. točku (a) i članak 7.a stavak 5.,
         budući da:

                     (1)

                     U Prilogu I. Uredbi (EZ) br. 881/2002 navode se osobe, skupine i subjekti na koje se odnosi zamrzavanje financijskih sredstava i gospodarskih izvora na temelju te uredbe.

                     (2)

                     Odbor za sankcije Vijeća sigurnosti Ujedinjenih naroda odlučio je 6. travnja 2021. izmijeniti jedan unos na popisu osoba, skupina i subjekata na koje bi se trebalo primjenjivati zamrzavanje financijskih sredstava i gospodarskih izvora.

                     (3)

                     Prilog I. Uredbi (EZ) br. 881/2002 trebalo bi stoga na odgovarajući način izmijeniti,

               DONIJELA JE OVU UREDBU:

            Članak 1.
            Prilog I. Uredbi (EZ) br. 881/2002 mijenja se u skladu s Prilogom ovoj Uredbi.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 9. travnja 2021.

                  Za Komisiju,

                  u ime predsjednice,

                  Glavni direktor

                  Glavna uprava za financijsku stabilnost,

                  financijske usluge i uniju tržišta kapitala

            (1)  SL L 139, 29.5.2002., str. 9.

            PRILOG
            Podaci za utvrđivanje identiteta u sljedećem unosu pod naslovom „Fizičke osobe” u Prilogu I. Uredbi (EZ) br. 881/2002 mijenjaju se kako slijedi:

               „Abu Bakar Ba’asyir (alias (a) Abu Bakar Baasyir, (b) Abu Bakar Bashir, (c) Abdus Samad, (d) Abdus Somad). Datum rođenja: 17.8.1938. Mjesto rođenja: Jombang, Istočna Java, Indonezija. Adresa: Indonezija (u zatvoru) Državljanstvo: indonezijsko.”

            zamjenjuje se sljedećim:

               „Abu Bakar Ba’asyir (pouzdano lažno ime: (a) Abu Bakar Baasyir; (b) Abu Bakar Bashir; (c) Abdus Samad; (d) Abdus Somad). Datum rođenja: 17.8.1938. Mjesto rođenja: Jombang, Istočna Java, Indonezija. Državljanstvo: indonezijsko. Adresa: Indonezija. Datum određivanja iz članka 7.d stavka 2. točke i.: 21.4.2006.”


title: Provedbena uredba Komisije (EU) 2021/591 оd 12. travnja 2021. o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Χαλλούμι” (Halloumi)/”Hellim” (ZOI))

text:
                  13.4.2021

                  HR

                  Službeni list Europske unije

                  L 125/42

         PROVEDBENA UREDBA KOMISIJE (EU) 2021/591
         оd 12. travnja 2021.
         o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Χαλλούμι” (Halloumi)/”Hellim” (ZOI))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 3. točku (b),
         budući da:

                     (1)

                     U skladu s člankom 50. stavkom 2. točkom (a) Uredbe (EU) br. 1151/2012, zahtjev Cipra za registraciju naziva „Χαλλούμι” (Halloumi)/”Hellim” kao zaštićene oznake izvornosti (ZOI) za proizvod čije zemljopisno područje obuhvaća cijeli Cipar objavljen je u Službenom listu Europske unije (2).

                     (2)

                     Komisija je primila ukupno 17 prigovora, a poslali su ih: Dairy Australia (Australija) 21. listopada 2015.; Consortium for Common Food Names (Sjedinjene Američke Države) 22. listopada 2015.; Ujedinjena Kraljevina Velike Britanije i Sjeverne Irske (Ujedinjena Kraljevina) 23. listopada 2015.; Milk and Oil Products Production and Marketing Cooperative Ltd. (Cipar) 26. listopada 2015.; Hayvan Ureticileri ve Yetistiricileri Birligi (Cipar) 26. listopada 2015.; Fatma GARANTI (Cipar) 26. listopada 2015.; Sut Imalatcilari Birligi (SUIB) (Cipar) 26. listopada 2015.; Cyprus Turkish Chamber of Industry (Cipar) 26. listopada 2015.; Turkish Cypriot Chamber of Commerce (Cipar) 26. listopada 2015.; Navimar Food Gida Imalati ve Gida (Turska) 26. listopada 2015.; D.M Gida Maddeleri Pazarlama Sanayi ve Ticaret Ltd. Sti (Turska) 26. listopada 2015.; Avunduk Ithalat Ihracat Gida ve Zirai Aletler Sanayi Ticaret Ltd. (Turska) 26. listopada 2015.; U.T.CO Trading Company – W.L.L. (Kuvajt) 27. listopada 2015.; Dairy Companies Association of New Zealand (DCANZ) i New Zealand Specialist Cheesemakers Association (Novi Zeland) 27. listopada 2015.; Dr. Nutrition (Ujedinjeni Arapski Emirati) 27. listopada 2015.; FFF Fine Foods Pty Ltd (Australija) 28. listopada 2015. te Finska 3. studenoga 2015.

                     (3)

                     Komisija je te prigovore proslijedila Cipru, osim prigovora Finske i šest fizičkih ili pravnih osoba s boravištem ili poslovnim nastanom u Cipru. Finska je svoj prigovor Komisiji dostavila nakon isteka roka utvrđenog u članku 51. stavku 1. Uredbe (EU) br. 1151/2012. U skladu s tim člankom, fizičke ili pravne osobe s poslovnim nastanom ili boravištem u državi članici iz koje je zahtjev podnesen isključene su iz postupka prigovora jer su već imale priliku sudjelovati u nacionalnom postupku prigovora. U ovom slučaju prigovori tih šest fizičkih ili pravnih osoba s poslovnim nastanom ili boravištem u Cipru u nacionalnom su postupku prigovora odbijeni nakon ispitivanja osnovanosti navedenih razloga za prigovor. Stoga se ni prigovori ni povezane obrazložene izjave o prigovoru primljeni od tih šest fizičkih ili pravnih osoba s poslovnim nastanom ili boravištem u Cipru ne smatraju prihvatljivima.

                     (4)

                     Komisija je nakon toga primila devet obrazloženih izjava o prigovoru, a poslali su ih: Dairy Companies Association of New Zealand (DCANZ) i New Zealand Specialist Cheesemakers Association (Novi Zeland) 15. prosinca 2015.; Dairy Australia (Australija) 17. prosinca 2015.; Ujedinjena Kraljevina 21. prosinca 2015.; Consortium for Common Food Names (Sjedinjene Američke Države) 21. prosinca 2015.; Navimar Food Gida Imalati ve Gida (Turska) 21. prosinca 2015.; D.M Gida Maddeleri Pazarlama Sanayi ve Ticaret Ltd. Sti (Turska) 21. prosinca 2015.; Avunduk Ithalat Ihracat Gida ve Zirai Aletler Sanayi Ticaret Ltd. (Turska) 21. prosinca 2015.; U.T.CO Trading Company – W.L.L. (Kuvajt) 21. prosinca 2015. i FFF Fine Foods Pty Ltd (Australija) 24. prosinca 2015. Društvo Dr. Nutrition (Ujedinjeni Arapski Emirati) podnijelo je prigovor, no zatim nije poslalo obrazloženu izjavu o prigovoru, stoga se njegov prigovor smatra povučenim.

                     (5)

                     Nakon što je ispitala te obrazložene izjave o prigovoru i utvrdila da su prihvatljive, Komisija je u skladu s člankom 51. stavkom 3. Uredbe (EU) br. 1151/2012 pozvala sve zainteresirane strane da provedu odgovarajuća savjetovanja s ciljem postizanja dogovora.

                     (6)

                     U razdoblju od tri mjeseca provedena su savjetovanja između Cipra i devet podnositelja prihvatljivih prigovora. Na zahtjev Cipra rok za savjetovanje između Cipra i Ujedinjene Kraljevine produljen je za mjesec dana.

                     (7)

                     Ni u jednom od tih devet postupaka prigovora u predviđenom roku nije postignut dogovor. Informacije o savjetovanjima provedenima između Cipra i podnositeljâ prigovora propisno su dostavljene Komisiji. Komisija bi stoga trebala odlučiti o registraciji uzimajući u obzir rezultate tih savjetovanja u skladu s postupkom iz članka 52. stavka 3. točke (b) Uredbe (EU) br. 1151/2012.

                     (8)

                     Argumenti koje su podnositelji prigovora iznijeli u obrazloženim izjavama o prigovoru i u savjetovanjima mogu se sažeti kako slijedi.

                     (9)

                     U specifikaciji proizvoda navedeno je da su ispunjeni uvjeti za registraciju naziva predmetnog proizvoda kao ZOI-ja jer se on proizvodi od ovčjeg i kozjeg mlijeka koje potječe od lokalnih pasmina – ovaca pasmine chios i koza pasmine damascus – i njihovih križanaca, prilagođenih ciparskoj klimi. Međutim, ovce pasmine chios u Cipar su uvedene u pedesetim godinama 20. stoljeća, a koze pasmine damascus u tridesetim godinama 20 stoljeća; k tome, nema dokaza za posebne morfološke, genetske ili produktivne karakteristike takvih ciparskih ovaca. Stoga treba osporiti postojanje ovce pasmine chios ciparskog tipa. Zbog relativno nedavnog uvođenja ovaca i koza čije je mlijeko navodno važan čimbenik za jedinstvene karakteristike sira „Χαλλούμι” (Halloumi)/”Hellim” moglo bi se opovrgnuti i da tradicija povezana s tim sirom potječe još iz 16. stoljeća.

                     (10)

                     U zahtjevu je kao relevantan čimbenik navedena hrana za životinje. Međutim, u njemu nije navedeno kako su hranjenje i ispaša neodvojivo povezani s ciparskim biljkama, uzimajući u obzir da zemljopisno područje ispaše obuhvaća cijeli otok. Nije dokazana dostupnost tih biljaka tijekom cijele godine i na cijelom Cipru. Nisu dostavljeni dokazi o razlici u ishrani životinja koje pasu tijekom cijele godine, životinja iz poluintenzivnog uzgoja te životinja iz intenzivnog uzgoja. Osim toga, nisu dostavljeni dokazi da bi se razina proizvodnje sira održala i kad bi se smanjio udio kravljeg mlijeka u sirovinama. Ne bi se moglo pronaći dovoljno dokaza da hrana za životinje ima stalan učinak na kvalitetu ili karakteristike proizvedenog sira.

                     (11)

                     Kad je riječ o ljudskim čimbenicima, čak i ako ciparske mljekare imaju specifično znanje potrebno za proizvodnju sira „Χαλλούμι” (Halloumi)/”Hellim”, to ne potvrđuje da između karakteristika proizvoda i ciparskog zemljopisnog okruženja postoji povezanost potrebna za registraciju ZOI-ja jer se takvo znanje i metode proizvodnje mogu replicirati gotovo svugdje.

                     (12)

                     U zahtjevu nije navedeno da je proizvod „Χαλλούμι” (Halloumi)/”Hellim” rezultat „autentičnih i nepromjenjivih lokalnih metoda” jer se taj naziv upotrebljava za razne sireve proizvedene s pomoću metoda i od sirovina koje su se dosad mijenjale te se i dalje mijenjaju.

                     (13)

                     Specifikacija proizvoda ne odgovara proizvodu koji se stvarno stavlja na tržište – većina sira „Χαλλούμι” (Halloumi)/”Hellim” proizvedenog na Cipru dobivena je od različitih vrsta mlijeka u različitim udjelima, a prevladava kravlje mlijeko. Prema nekim naznakama, 95 % sira „Χαλλούμι” (Halloumi)/”Hellim” koji se proizvodi na Cipru trenutačno sadržava 80–95 % kravljeg mlijeka.

                     (14)

                     Specifikacija proizvoda ne odražava tradicije cijelog navedenog zemljopisnog područja. Specifikacija proizvoda odnosi se na tradicionalan proizvod koji se proizvodi na cijelom Cipru, ali u zahtjevu nisu navedene posebne tradicionalne karakteristike sira koji proizvode proizvođači iz turske zajednice na Cipru. Stoga specifikacijom proizvoda nije utvrđen proizvod koji se stvarno stavlja na tržište na cijelom otoku. Konkretno, upotreba metvice trebala bi biti neobvezna te bi trebala biti dopuštena upotreba sirova mlijeka.

                     (15)

                     Nekoliko navoda iz specifikacije proizvoda nije potkrijepljeno znanstvenim dokazima, primjerice: tvrdnja da su ovčje i kozje mlijeko važni za okus tog sira; morfološke specifičnosti ovce pasmine chios ciparskog tipa; činjenica da niska molekularna masa slobodnih masnih kiselina utječe na okus, miris i aromu tog sira; činjenica da endemsko bilje koje se navodi kao hrana za životinje sadržava eterična ulja; pitanje prisutnosti i eventualne količine terpena u biljci Sacropoterium spinosum te načina prijenosa terpena iz probavljene biljke Sacropoterium spinosum u mlijeko i zatim u sir Halloumi; prisutnost bacila Lactobacillus cypricasei u svježem ovčjem siru Halloumi; te utjecaj svježe ili suhe metvice na organoleptička svojstva.

                     (16)

                     U specifikaciji proizvoda Ministarstvo poljoprivrede, ruralnog razvoja i okoliša Republike Cipra određeno je kao jedino nadležno tijelo za kontrolu sukladnosti sa specifikacijom proizvoda za cijelo razgraničeno zemljopisno područje. Međutim, to ministarstvo ne provodi stvarnu kontrolu nad cijelim područjem proizvodnje utvrđenim u specifikaciji i stoga nije osiguran valjan sustav provjere sukladnosti sa specifikacijom proizvoda.

                     (17)

                     U specifikaciji proizvoda nisu spomenuta delegirana kontrolna tijela. Taj propust nije ispravljen ni pravno neobvezujućim Zajedničkim dogovorom o privremenom rješenju za „Halloumi”/„Hellim”, koji je potrebno provesti do ponovnog ujedinjenja Cipra („Zajednički dogovor”), koji je postignut 16. srpnja 2015. pod vodstvom predsjednika Komisije, a u kojem je predviđeno imenovanje međunarodno akreditiranog tijela Bureau Veritas u skladu s člankom 39. Uredbe (EU) br. 1151/2012 (koji je u biti zamijenjen člancima 28. i 29. Uredbe (EU) 2017/625 Europskog parlamenta i Vijeća (3) o službenim kontrolama) kao tijela nadležnog za zadaće kontrole predviđene Uredbom (EU) br. 1151/2012.

                     (18)

                     Sir „Halloumi”/„Hellim” proizvodi se u Bugarskoj, Njemačkoj i Grčkoj. Izvan Unije proizvodi se u Australiji, Kanadi, zemljama Vijeća za suradnju u Zaljevu, nekoliko bliskoistočnih zemalja (Irak, Libanon, Sirija), Novom Zelandu, Turskoj i Ujedinjenoj Kraljevini. Sudjelovanje i rezultati na prestižnim natjecanjima sireva potvrđuju da je proizvodnja sira „Halloumi”/„Hellim” uobičajena i izvan Cipra. Na primjer, u Ujedinjenoj Kraljevini sir s nazivom „Halloumi” navodno se proizvodi od osamdesetih godina 20. stoljeća, uz procijenjenu proizvodnju od oko 300 tona godišnje. Osim toga, takvi proizvodi koji su proizvedeni izvan Cipra i nose naziv „Χαλλούμι” (Halloumi)/”Hellim” stavljaju se na tržište u mnogim državama članicama i trećim zemljama.

                     (19)

                     U Češkoj, Njemačkoj, Grčkoj, Australiji, Novom Zelandu i Ujedinjenoj Kraljevini niz registriranih žigova sadržava izraz „Halloumi”. Osim toga, u Njemačkoj, Švedskoj i Turskoj registrirani su žigovi koji sadržavaju izraz „Hellim”. Stoga bi predloženi ZOI bio u sukobu s postojećim nazivima, žigovima i proizvodima te bi ih, ako ga se registrira, mogao dovesti u pitanje. Konkretno, navedena prisutnost žigova koji sadržavaju naziv „Halloumi” na tržištu Unije trebala bi spriječiti Komisiju da registrira taj naziv jer je člankom 6. stavkom 4. Uredbe (EU) br. 1151/2012 utvrđeno da se naziv ne registrira ako bi ta registracija zbog ugleda, priznatosti i duljine uporabe žiga potrošača mogla dovesti u zabludu o pravom identitetu proizvoda.

                     (20)

                     Sir „Halloumi”/„Hellim” proizvodi se i stavlja na tržište i unutar i izvan Unije. U Bahreinu, Kataru i Saudijskoj Arabiji izdani su standardi za proizvodnju sira „Halloumi”/„Hellim”. Ustaljena je upotreba tog naziva u Uniji izvan granica Cipra. Činjenica da se naziv „Halloumi”/„Hellim” redovito upotrebljava na sirevima koji nisu ciparskog podrijetla relevantan je dokaz da je on postao generički pojam.

                     (21)

                     Osim toga, u standardima za sir „Χαλλούμι” (Halloumi)/”Hellim” koje je objavio Cipar nisu navedene konkretne pasmine ovaca, koza ili goveda ili njihovi križanci. Potrošači „Halloumi”/„Hellim” smatraju vrstom proizvoda. Savezni sud Kanade i Ured za usklađivanje na unutarnjem tržištu (OHIM, sadašnji Ured Europske unije za intelektualno vlasništvo) smatraju da je „Halloumi”/„Hellim” generička vrsta sira. (4)

                     (22)

                     Potrošači u Uniji i u trećim zemljama, kao što su Australija i Novi Zeland, naziv „Halloumi”/„Hellim” povezuju s vrstom sira koji se topi na visokoj temperaturi, što omogućuje njegovo pečenje ili prženje, te koji ima gumenastu „škripavu” teksturu i slan okus. Okus, tekstura i moguće upotrebe sira „Halloumi”/„Hellim” čine ga jedinstvenim za potrošače, neovisno o njegovu podrijetlu, koje nije bitno.

                     (23)

                     Komisija je ocijenila argumente iz obrazloženih izjava o prigovoru s obzirom na Uredbu (EU) br. 1151/2012, uzimajući pritom u obzir i rezultate savjetovanja između podnositelja zahtjeva i podnositeljâ prigovora, te je zaključila da bi naziv „Χαλλούμι” (Halloumi)/”Hellim” trebalo upisati u registar. Komisija posebno uzima u obzir sljedeće.

                     (24)

                     Kad je riječ o morfologiji ovaca i koza koje ispunjavaju uvjete, iz informacija navedenih u jedinstvenom dokumentu proizlazi da su ovce pasmine chios, uvedene u pedesetim godinama 20. stoljeća, i koze pasmine damascus, uvedene u tridesetim godinama 20 stoljeća, tijekom dugog nacionalnog programa odabira stekle morfološke i proizvodne karakteristike promijenjene u odnosu na karakteristike izvorne populacije. Na internetu su dostupni brojni izvori u kojima se spominje višedesetljetna međunarodna trgovina „ciparskim ovcama pasmine chios” i „ciparskim kozama pasmine damascus” iz Cipra u 20 drugih zemalja, što je pokazatelj međunarodnog ugleda koji je Cipar stekao uspješnim selektivnim uzgojem tih životinja.

                     (25)

                     Dakle, razvoj jedinstvenih pasmina ovce i koze koje se upotrebljavaju u proizvodnji sira „Χαλλούμι” (Halloumi)/”Hellim” i razvoj samog sira nisu znak da podrijetlo tog proizvoda ne seže do 16. stoljeća. U skladu s člankom 5. Uredbe (EU) br. 1151/2012, „oznaka izvornosti” je naziv kojim se označava proizvod: (a) koji potječe iz određenog mjesta, regije ili, u iznimnim slučajevima, države; (b) čija kvaliteta ili karakteristike u bitnom ili isključivo nastaju pod utjecajem posebnih prirodnih i ljudskih čimbenika određene zemljopisne sredine; i (c) čije se sve faze proizvodnje odvijaju u određenom zemljopisnom području. Stoga je za registraciju naziva proizvoda kao ZOI-ja dovoljno da on bude u skladu s tim zahtjevima. Proizvodni uvjeti određenog sira iz opravdanih se razloga s vremenom mogu postupno mijenjati i ne zahtijeva se da stoljećima ostanu jednaki.

                     (26)

                     Kad je riječ o utjecaju i dostupnosti hrane za životinje, u jedinstvenom dokumentu među ostalim je navedeno da „lokalna vegetacija na Cipru, koju životinje jedu svježu ili suhu, bitno utječe na kvalitetu mlijeka, a time i na posebna svojstva sira „Halloumi” (Papademas, 2000.). Bacil Lactobacillus cypricasei (laktobacil iz ciparskog sira), koji je nađen samo u ciparskom siru „Halloumi”, dokazuje povezanost mikroflore otoka s proizvodom (Lawson i dr., 2001.).” Dakle, na temelju znanstvenih istraživanja dokazana je povezanost hrane za životinje i kvalitete sira proizvedenog od mlijeka predmetnih životinja. Na primjer, u mlijeku su pronađeni hlapljivi spojevi podrijetlom iz biljaka kojima se životinje hrane (Papademas i dr., 2002.). Osim toga, drugim istraživanjima (Palmquist i dr., 1993.) utvrđeno je da omjer mliječnih masti, koji je ključan za organoleptička svojstva sira, ovisi o ishrani životinja. Jedno istraživanje (Bugaud i dr., 2001.) pokazalo je da je udio terpena u mlijeku izravno povezan s udjelom terpena u biljkama koje životinje pasu.

                     (27)

                     Osim toga, zahvaljujući ispaši ciparskim endemskim biljem, kao što su majčina dušica i Sarcopoterium spinosum, i njegovoj probavi, aromatske karakteristike tog bilja prisutne su u konačnom proizvodu.

                     (28)

                     Nadalje, u Uredbi (EU) br. 1151/2012 nema odredaba kojima se zahtijeva da razgraničeno područje bude apsolutno homogeno ili da se ZOI odnosi na sasvim standardizirane i potpuno ujednačene proizvode. Stoga nisu relevantne tvrdnje podnositeljâ prigovora da lokalno bilje koje utječe na specifičnosti proizvoda nije prisutno na cijelom Cipru.

                     (29)

                     Specifikacija proizvoda „Χαλλούμι” (Halloumi)/”Hellim” nije izmijenjena u odnosu na povezani zakonodavni standard koji je Cipar donio 1985. Dakle, moguća nestašica sirovina za proizvodnju tog sira sama po sebi ne bi onemogućila ispunjenje odredaba iz specifikacije proizvoda o postotku mlijeka ili o hrani za životinje. Osim toga, Uredbom (EU) br. 1151/2012 ne zahtijevaju se kvantitativni proizvodni pragovi. Neovisno o tome, Cipar je subjektima koji ne mogu ispuniti zahtjeve iz specifikacije proizvoda odobrio prijelazno razdoblje kako bi mogli u potpunosti uskladiti svoju proizvodnju sa zahtjevima te im je pod strogim uvjetima dopušteno da privremeno upotrebljavaju manje količine ovčjeg i kozjeg mlijeka.

                     (30)

                     Kad je riječ o ljudskim čimbenicima i znanju povezanima s proizvodnjom tog sira, postoje brojne reference koje pokazuju da se on na Cipru proizvodi od 1554. U vezi s time u jedinstvenom dokumentu navedeno je da se sir „Χαλλούμι” (Halloumi)/”Hellim” smatra tradicionalnim za Cipar jer zauzima vrlo važno mjesto u životu i prehrani stanovništva, i grčkih i turskih Ciprana. Postupak njegove proizvodnje prenosi se s koljena na koljeno. Osim toga, njegov karakteristični presavinuti oblik i svojstvo da se ne topi na visokoj temperaturi rezultat su tradicionalnog načina proizvodnje koji se prenosio generacijama.

                     (31)

                     S obzirom na višestoljetnu migraciju Ciprana u sve dijelove svijeta, specifične metode proizvodnje tog sira mogle su biti kopirane na nekim drugim mjestima, no proizvodnja sira „Χαλλούμι” (Halloumi)/”Hellim” i dalje je neodvojivo i jedinstveno povezana s kulinarskom kulturom Cipra.

                     (32)

                     Ljudski čimbenici ne mogu se smatrati izoliranim elementom. Podrazumijeva se međudjelovanje ljudskih i prirodnih čimbenika koje određuje specifičan konačni rezultat.

                     (33)

                     Nadalje, člankom 7. stavkom 1. točkom (e) Uredbe (EU) br. 1151/2012 ne zahtijeva se da se naziv koji se registrira odnosi na proizvod koji se stoljećima proizvodi nepromjenjivom metodom. Zahtijeva se samo da specifikacija proizvoda uključuje, ako postoje, metode dobivanja tog specifičnog proizvoda koje se razlikuju od standardnih metoda dobivanja te vrste proizvoda. Stoga se prihvatljivost sira „Χαλλούμι” (Halloumi)/”Hellim” ne može osporiti na temelju toga što metode proizvodnje nisu ostale apsolutno nepromijenjene.

                     (34)

                     Drugi se navodi podnositeljâ prigovora odnose na razliku između proizvoda opisanog u specifikaciji proizvoda i onoga koji se stvarno proizvodi, u pogledu udjela ovčjeg, kozjeg i kravljeg mlijeka te određenih posebnih karakteristika metoda proizvodnje koje primjenjuju neki proizvođači iz turske zajednice na Cipru koji ne upotrebljavaju metvicu ili pasterizirano mlijeko.

                     (35)

                     Međutim, kao prvo, ti navodi nisu popraćeni čvrstim dokazima. Kao drugo, zahtjevi u pogledu dodavanja metvice, upotrebe pasteriziranog mlijeka te udjela ovčjeg, kozjeg i kravljeg mlijeka već su uključeni u relevantni ciparski standard donesen 1985. Stoga se proizvodi koji nisu u skladu s tim standardom nisu mogli zakonito stavljati na ciparsko tržište kao sir „Χαλλούμι” (Halloumi)/”Hellim”, neovisno o činjenici da se mogu stavljati na tržište na državnim područjima trećih zemalja u kojima taj sir trenutačno nije zaštićen. Nadalje, za ovaj je zahtjev proveden iscrpan višegodišnji nacionalni postupak prigovora, dakle fizičke ili pravne osobe koje se ne slažu sa zakonski propisanim proizvodnim standardima imale su priliku iznijeti sve svoje primjedbe u vezi s time pred ciparskim upravnim i pravosudnim tijelima. U tom je okviru, kako je navedeno, tim subjektima odobreno prijelazno razdoblje.

                     (36)

                     Kad je riječ o navodnom nedostatku znanstvenih dokaza za niz parametara i karakteristika uključenih u specifikaciju proizvoda, zahtijevanje previše detaljnih informacija je nerazumno, pretjerano opterećujuće te irelevantno. Uredbom (EU) br. 1151/2012 ne zahtijeva se toliko detaljan tehnički i znanstveni opis svakog parametra ili karakteristike proizvoda za koji će se upotrebljavati predmetni ZOI.

                     (37)

                     Komisija je ocijenila zahtjev Cipra i u njemu nije pronašla ni jednu očitu pogrešku. Podnositelji prigovora nisu dostavili dovoljno dobro obrazložene dokaze koji bi upućivali na to da je zahtjev Cipra sam po sebi manjkav. U biti se pozivaju na to da zahtjev nije dovoljno znanstveno utemeljen. Činjenice, izjave, obrazloženja i upućivanja koje je dostavio Cipar smatraju se dovoljno uvjerljivima da bi se opravdala registracija naziva „Χαλλούμι” (Halloumi)/”Hellim” kao ZOI-ja u skladu s Uredbom (EU) br. 1151/2012.

                     (38)

                     Specifikacija proizvoda „Χαλλούμι” (Halloumi)/”Hellim” sadržava brojne elemente koji taj naziv kvalificiraju za zaštićenu oznaku izvornosti u skladu s člankom 5. stavkom 1. Uredbe (EU) br. 1151/2012: mediteranska klima, čije su glavne karakteristike vruća i suha ljeta te blage i kišne zime; reljef, jer su kiše na planinskim lancima na otoku relativno snažne i ti planinski lanci u hidrološkom i okolišnom pogledu utječu na niže regije otoka; činjenica da Cipar zbog svoje geološke strukture, klimatskih uvjeta i zemljopisnog položaja te mora koje ga okružuje ima jednu od najbogatijih flora na mediteranskom području, unatoč maloj površini; lokalne pasmine ovaca velikog repa i koza machaira i pissouri te druge pasmine koje su dobro prilagođene lokalnoj klimi; lokalna praksa vremenski točno određenog kuhanja proizvoda na visokoj temperaturi bez topljenja, što rezultira visokim razinama određenih osnovnih kemijskih spojeva koji utječu na okus sira „Χαλλούμι” (Halloumi)/”Hellim” (ponajprije laktoni i metil ketoni); presavijanje gruša prema tradicionalnom postupku proizvodnje, zbog čega se sir „Χαλλούμι” (Halloumi)/”Hellim” razlikuje od svih drugih sireva; i dodavanje ciparske metvice, što konačnom proizvodu daje karakterističnu aromu.

                     (39)

                     U skladu podjelom ovlasti između Komisije i država članica u pogledu postupka registracije oznaka zemljopisnog podrijetla na temelju Uredbe (EU) br. 1151/2012, Komisija bi trebala provjeriti sadržava li zahtjev očite pogreške, dok su nadležna nacionalna tijela, prema potrebi uključujući nacionalne sudove, najprimjerenija za ocjenjivanje tehničkih elemenata zahtjeva prije nego što se Komisiji podnese zahtjev za registraciju.

                     (40)

                     Člankom 1. stavkom 1. Protokola br. 10 o Cipru uz Akt o pristupanju iz 2003. do ponovnog ujedinjenja Cipra suspendirana je primjena pravne stečevine u područjima Republike Cipra u kojima Vlada Republike Cipra ne provodi stvarnu kontrolu. S obzirom na to, ciparska vlada ne može se smatrati odgovornom za posljedice nenadziranja primjene prava Unije na tim područjima. U skladu s člankom 3. navedenog protokola ništa ne smije sprječavati mjere kojima se promiče gospodarski razvoj tih područja. Takve mjere ne smiju utjecati na primjenu pravne stečevine u bilo kojem drugom dijelu Republike Cipra pod uvjetima utvrđenima u Ugovoru o pristupanju. Može se osnovati radna skupina za sir „Χαλλούμι” (Halloumi)/”Hellim” koja bi obuhvaćala obje ciparske zajednice jer je iskustvo pokazalo da takve skupine imaju važnu ulogu.

                     (41)

                     U tom okviru, s obzirom na to da su prirodni i ljudski čimbenici povezani s proizvodnjom sira „Χαλλούμι” (Halloumi)/”Hellim” objektivno, tradicionalno i povijesno zajednički cijelom otoku Cipru, pri razgraničenju prihvatljivog zemljopisnog područja za taj sir trebalo bi obuhvatiti cijeli Cipar.

                     (42)

                     U skladu s tim, kako bi registracija mogla obuhvatiti cijelo prihvatljivo zemljopisno područje proizvodnje tog sira i imajući na umu zahtjev iz članka 46. stavka 2. Uredbe (EU) br. 1151/2012, gospodarski subjekti koji žele poštovati specifikaciju tog sira trebali bi to moći učiniti bez prepreka sudjelovanju koje su diskriminirajuće ili na drugi način nisu objektivne. Stoga bi, u skladu s člancima od 35. do 40. te uredbe, trebalo uspostaviti učinkovit i trajan kontrolni mehanizam kojim bi se osiguralo da subjekti na cijelom prihvatljivom zemljopisnom području poštuju specifikaciju proizvoda. Imajući na umu da je primjena pravne stečevine suspendirana u područjima u kojima Vlada Republike Cipra ne provodi stvarnu kontrolu, trebalo bi iznimno i privremeno, do ponovnog ujedinjenja Cipra, postići izvediv dogovor kojim bi se zajamčilo da se kontrole mogu učinkovito provoditi na cijelom otoku jer bi nepostojanje takvog dogovora bilo osnova za poništenje u skladu s člankom 54. Uredbe (EU) br. 1151/2012.

                     (43)

                     Člankom 37. stavkom 1. točkom (b) Uredbe (EU) br. 1151/2012 utvrđeno je da za zaštićene oznake izvornosti provjeru sukladnosti sa specifikacijom proizvoda prije stavljanja proizvoda na tržište mogu obavljati delegirana tijela kako su definirana u članku 3. stavku 5. Uredbe (EU) 2017/625. Delegirana tijela zasebne su pravne osobe kojima su delegirane određene zadaće službenih kontrola. U tom okviru i u skladu sa Zajedničkim dogovorom te na temelju izvanredne situacije na područjima Republike Cipra na kojima je suspendirana primjena pravne stečevine, primjereno je imenovati međunarodno akreditirano tijelo Bureau Veritas kao tijelo zaduženo za zadaće kontrole predviđene Uredbom (EU) br. 1151/2012 u pogledu specifikacije proizvoda „Χαλλούμι” (Halloumi)/”Hellim” na cijelom Cipru. Registracija naziva „Χαλλούμι” (Halloumi)/”Hellim”, kako je predviđeno Zajedničkim dogovorom, uvjetovana je delegiranjem tih zadaća kontrole tijelu Bureau Veritas u skladu s člancima 28. i 29. Uredbe (EU) 2017/625. Bureau Veritas ima znatno dugogodišnje stručno znanje u području provjere ZOI-ja te može zajamčiti uvođenje učinkovitog, objektivnog i nepristranog sveobuhvatnog mehanizma za provedbu službenih kontrola radi provjere sukladnosti sa specifikacijom proizvoda „Χαλλούμι” (Halloumi)/”Hellim” na cijelom Cipru – na poljoprivrednim gospodarstvima, u tvornicama hrane za životinje, u sabirnim centrima za mlijeko, tijekom prijevoza te u siranama. Stoga bi se na sve proizvođače na Cipru primjenjivao zajednički kontrolni mehanizam kojim se osigurava potpuna usklađenost sa specifikacijom proizvoda „Χαλλούμι” (Halloumi)/”Hellim”. Ako se ocijeni da je to primjereno, tijelu Bureau Veritas trebalo bi biti odobreno da se poveže s Gospodarskom komorom turske zajednice na Cipru. Ako Bureau Veritas prijavi slučajeve neusklađenosti i ako predmetni proizvođači te neusklađenosti ne otklone, u konačnici bi im trebalo oduzeti pravo na upotrebu naziva.

                     (44)

                     Zbog izvanredne situacije na područjima Republike Cipra na kojima je suspendirana primjena pravne stečevine, pri delegiranju zadaća kontrole tijelu Bureau Veritas trebalo bi predvidjeti da ono svoja izvješća šalje nadležnim tijelima Republike Cipra i Komisiji. Gospodarska komora turske zajednice na Cipru informacije će primati kad se to bude smatralo potrebnim.

                     (45)

                     Na prava intelektualnog vlasništva primjenjuje se načelo teritorijalnosti. Zbog toga registracija naziva „Χαλλούμι” (Halloumi)/”Hellim” kao ZOI-ja unutar Unije ovisi isključivo o situaciji u Uniji. U tom pogledu proizvodnja ili stavljanje na tržište sira s tim nazivom u trećim zemljama nije relevantna. Isto tako, nisu relevantni ni eventualni regulatorni proizvodni standardi za taj sir koji su na snazi izvan Unije.

                     (46)

                     Nadalje, trebalo bi istaknuti da je, u skladu s člankom 2. stavkom 3. Uredbe (EU) br. 1151/2012, za stavljanje sira „Χαλλούμι” (Halloumi)/”Hellim” na tržište unutar Europske unije neophodno ispuniti druge relevantne odredbe Unije, uključujući sanitarne odredbe primjenjive na razini Unije.

                     (47)

                     U postupku prigovora nisu dostavljeni čvrsti dokazi za uvoz takvog sira iz trećih zemalja u Uniju. Stoga nema osnove za odobrenje prijelaznog razdoblja u skladu s člankom 15. stavkom 1. Uredbe (EU) br. 1151/2012 određenim proizvođačima u trećim zemljama.

                     (48)

                     Neosporno je da je Cipar daleko najveći proizvođač i izvoznik tog sira u svijetu, s proizvodnjom većom od 19 500 tona godišnje, to jest 24,4 kg po stanovniku. Te količine ne obuhvaćaju proizvodnju u područjima Republike Cipra u kojima Vlada Republike Cipra ne provodi stvarnu kontrolu.

                     (49)

                     Naziv „Halloumi” registriran je 2000. kao žig pri OHIM-u za sir proizveden na Cipru u skladu s relevantnim ciparskim standardom donesenim 1985., dakle u skladu sa specifikacijom proizvoda „Χαλλούμι” (Halloumi)/”Hellim”. OHIM-u je podnesen samo jedan prigovor na tu registraciju, ali je naknadno povučen. Dakle, identitet tog sira kao ciparskog sira tad nije bio osporavan. U spojenim predmetima T-292/14 i T-293/14 (5) Opći sud zaključio je da nazivi „HALLOUMI” i „ΧΑΛΛΟΥMI”„označavaju specijalitet od sira s Cipra”. U predmetu T-535/10 (6) zaključio je da grčki izraz „Halloumi” na turski jezik treba prevesti kao „Hellim”, dakle da se ta dva izraza odnose na isti posebni ciparski sir. Ako se pokaže da su neki drugi žigovi registrirani u Uniji u sukobu s oznakom „Χαλλούμι” (Halloumi)/”Hellim”, primjenjivat će se odredbe članka 14. Uredbe (EU) br. 1151/2012. S druge strane, podnositelji prigovora nisu iznijeli argumente na temelju kojih se naziv „Χαλλούμι” (Halloumi)/”Hellim” ne bi zaštitio zbog ugleda ili poznatosti nekog prije registriranog žiga.

                     (50)

                     Kad je podnijela prigovor, Ujedinjena Kraljevina bila je država članica Europske unije, ali više nije.

                     (51)

                     Prema obrazloženoj izjavi o prigovoru koju je podnijela Ujedinjena Kraljevina, njezina domaća proizvodnja iznosi oko 300 tona godišnje, tj. 0,00461 kg po stanovniku, dok Ujedinjena Kraljevina iz Cipra uvozi otprilike 6 500 tona tog sira godišnje.

                     (52)

                     Prema toj obrazloženoj izjavi o prigovoru, registracijom naziva „Χαλλούμι” (Halloumi)/”Hellim” kao zaštićene oznake izvornosti na temelju Uredbe (EU) br. 1151/2012 stoga bi se onemogućila upotreba naziva „Halloumi”/„Hellim” za sireve proizvedene u Ujedinjenoj Kraljevini.

                     (53)

                     Međutim, uz iznimku Sjeverne Irske, ova Uredba, pa tako i zaštita predmetnog naziva, ne primjenjuje se na državnom području Ujedinjene Kraljevine. Za Sjevernu Irsku, na čijem se državnom području zaštita predmetnog naziva hoće primjenjivati, s obzirom na informacije navedene u obrazloženoj izjavi o prigovoru koju je Ujedinjena Kraljevina podnijela Komisiji te na činjenični i pravni kontekst koji se odnosi na upotrebu naziva „Χαλλούμι” (Halloumi)/”Hellim”, ne postoje valjani razlozi za to da subjekti nastave upotrebljavati naziv „Halloumi”/„Hellim” za sireve proizvedene u Ujedinjenoj Kraljevini.

                     (54)

                     Kad je riječ o navodno generičkoj prirodi naziva „Χαλλούμι” (Halloumi)/”Hellim”, valja napomenuti da se percepcija tog pojma izvan Europske unije i moguće postojanje povezanih regulatornih proizvodnih standarda ili sudskih odluka donesenih u trećim zemljama ne smatraju relevantnima za ovu odluku.

                     (55)

                     Suprotno tvrdnjama podnositeljâ prigovora, sir „Χαλλούμι” (Halloumi)/”Hellim” nije postao vrsta sira koji se proizvodi diljem Europe i čiji je naziv generički. Taj je sir poznat i konzumira se u većini Unije, no njegova je proizvodnja izvan Cipra zanemariva. Ne postoje nacionalni akti ili akti Unije u kojima je utvrđena generička priroda naziva „Χαλλούμι” (Halloumi)/”Hellim”. U okviru postupka prigovora na razini Unije samo je u prigovoru Ujedinjene Kraljevine iznesena tvrdnja u prilog generičkoj prirodi tog naziva.

                     (56)

                     Nadalje, sir „Χαλλούμι” (Halloumi)/”Hellim” koji se konzumira na području Unije u velikoj većini slučajeva proizveden je na Cipru.

                     (57)

                     Ciparska tijela na uvjerljiv su način pokazala i da potrošači u Uniji sir „Halloumi” ili „Hellim” ne smatraju običnom vrstom sira koja nema posebno zemljopisno podrijetlo. Dokazi prikupljeni od dionika iz prehrambene industrije, izvozne aktivnosti ciparskih poduzeća tijekom više od 100 godina, brojni medijski članci te promidžbene aktivnosti i oglašavanje sira nedvojbeno pokazuju da se taj sir već stoljećima identificira kao ciparski proizvod. Isto tako, prestižne enciklopedije i rječnici iz različitih zemalja i na različitim jezicima potvrđuju ugled tog sira i njegovu isključivu korelaciju s terroirom Cipra.

                     (58)

                     K tome, na etiketama niza proizvoda s nazivom „Halloumi”/„Hellim” proizvedenih izvan Cipra izravno ili neizravno upućuje se na Cipar, i to tvrdnjama da su proizvedeni prema tradicionalnom ciparskom receptu ili tradiciji odnosno po uzoru na njih te upotrebom slika ili teksta koji te proizvode povezuju s ciparskom kulturom. Takvo povezivanje sira s Ciprom iako nije proizveden na Cipru stoga je namjeran element prodajne strategije kojim se iskorištava ugled izvornog proizvoda, čime nastaje stvaran rizik od dovođenja potrošača u zabludu.

                     (59)

                     Izjava OHIM-a o navodno generičkoj prirodi naziva „Halloumi” iznesena u raznim odlukama žalbenog vijeća, a osobito u Odluci od 20. rujna 2010. koju je Opći sud zatim poništio (7), samo je obiter dictum. Ta je izjava u suprotnosti s presudom Općeg suda u predmetu T-535/10, u kojoj je istaknut ciparski identitet sira „Halloumi” ili „Hellim”, i ne odnosi se na generičku prirodu naziva u smislu članka 41. Uredbe (EU) br. 1151/2012. Osim toga, iznesena je prije podnošenja zahtjeva za registraciju naziva „Χαλλούμι” (Halloumi)/”Hellim” kao ZOI-ja.

                     (60)

                     Dopisom od 9. srpnja 2014. Cipar je obavijestio Komisiju da je Odlukom br. 326/2014 Ministarstva poljoprivrede, ruralnog razvoja i okoliša Republike Cipra od 9. srpnja 2014. odobreno prijelazno razdoblje od deset godina od datuma podnošenja zahtjeva Komisiji za subjekte s poslovnim nastanom na određenom zemljopisnom području koji ispunjavaju uvjete iz članka 15. stavka 4. Uredbe (EU) br. 1151/2012.

                     (61)

                     Uzimajući u obzir dodatne otežavajuće okolnosti prouzročene pandemijom bolesti COVID-19, kako bi se osiguralo dovoljno vremena da tijelo koje obavlja zadaće kontrole uvede i provede svoj plan kontrole te da svi subjekti na određenom zemljopisnom području koji žele poslovati prema utvrđenim pravilima budu obuhvaćeni predmetnim sustavom provjera, primjenu ove Uredbe trebalo bi odgoditi do 1. listopada 2021.

                     (62)

                     Stoga bi naziv „Χαλλούμι” (Halloumi)/”Hellim” trebalo upisati u registar zaštićenih oznaka izvornosti i zaštićenih oznaka zemljopisnog podrijetla.

                     (63)

                     Mjere predviđene ovom uredbom u skladu su s mišljenjem Odbora za politiku kakvoće poljoprivrednih proizvoda,

               DONIJELA JE OVU UREDBU:

            Članak 1.
            Naziv „Χαλλούμι” (Halloumi)/”Hellim” (ZOI) upisuje se u registar.
            Naziv iz prvog stavka odnosi se na proizvod iz razreda 1.3. Sirevi iz Priloga XI. Provedbenoj uredbi Komisije (EU) br. 668/2014 (8).

            Članak 2.
            Na zaštitu naziva „Χαλλούμι” (Halloumi)/”Hellim” (ZOI) primjenjuje se prijelazno razdoblje od deset godina koje je Cipar odobrio Odlukom br. 326/2014 Ministarstva poljoprivrede, ruralnog razvoja i okoliša Republike Cipra od 9. srpnja 2014. za subjekte s poslovnim nastanom na određenom zemljopisnom području koji ispunjavaju uvjete iz članka 15. stavka 4. Uredbe (EU) br. 1151/2012.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 1. listopada 2021.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 12. travnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 343, 14.12.2012., str. 1.

            (2)  SL C 246, 28.7.2015., str. 9.

            (3)  Uredba (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (SL L 95, 7.4.2017., str. 1.).

            (4)  Odluka o prigovoru br. B2152604, Odluka o prigovoru br. B2318585, Odluka o prigovoru br. B2190257, Odluka o prigovoru br. B2191396, Odluka o prigovoru br. B002124637.

            (5)  Presuda Općeg suda (četvrto vijeće) od 7. listopada 2015. u spojenim predmetima T-292/14 i T-293/14, Republika Cipar protiv Ureda za usklađivanje na unutarnjem tržištu (žigovi i dizajni).

            (6)  Presuda Općeg suda (osmo vijeće) od 13. lipnja 2012. u predmetu T-535/10, Organismos Kypriakis Galaktokomikis Viomichanias protiv Ureda za usklađivanje na unutarnjem tržištu (žigovi i dizajni).

            (7)  Odluka četvrtog žalbenog vijeća OHIM-a od 20. rujna 2010. (predmet R 1497/2009-4), poništena presudom Općeg suda (osmo vijeće) od 13. lipnja 2012. u predmetu T-535/10.

            (8)  Provedbena uredba Komisije (EU) br. 668/2014 оd 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).